‘Roof nie motief vir jongmense se skietdood,’ sê BolhuisJohanco Fleischmann en Jess Kuhn. (Foto: Facebook) ŉ Span van Mike Bolhuis se private speurdiens stel ondersoek in na die koelbloedige moord op twee jongmense wat Sondag op Putfonteinweg in Benoni doodgeskiet is toe hulle sonder brandstof gaan staan het. Bolhuis het Maandag aan Maroela Media gesê sy span is gister aangestel om die moord te ondersoek saam met die polisie se georganiseerdemisdaad-eenheid. “Ons is reeds ver gevorder met ons ondersoek en maak staat op informante. Ons is besig om die motief van die moorde te ondersoek. Ons kan in hierdie stadium slegs bevestig dat dit nie roof was nie,” het hy gesê. Maroela Media het vroeër berig Johanco Fleischmann (19) en sy vriendin Jess Kuhn (23) is omstreeks 11:00 deur drie mans op die Putfontein-wisselaar oorval en doodgeskiet. Kol. Lungelo Dlamini, woordvoerder van die polisie, het aan Maroela Media gesê die oorledenes is helder oordag oorval nadat hul bakkie se brandstof glo opgeraak en hulle langs die pad gaan staan het. Fleischmann en Kuhn is doodgeskiet voor die aanvallers probeer het om die bakkie aan die brand te steek. Lede van die gemeenskap kon daarin slaag om ŉ brandblusser in die hande te kry om te verhoed dat die bakkie aan die brand slaan. Die verdagtes het vermoedelik met net ŉ selfoon te voet op die vlug geslaan. Fleischmann se liggaam is met verskeie skietwonde buite sy Toyota Hilux-bakkie aangetref. Kuhn is binne die bakkie gekry. Sy is ŉ enkele keer geskiet. Albei is op die toneel dood verklaar. Bolhuis versoek die gemeenskap om nie die reg in eie hande te neem nie. “Laat die ondersoekspan toe om die saak behoorlik te ondersoek.” Enigiemand met verdere inligting oor die voorval word versoek om Bolhuis en sy span te kontak. “Ons betuig ons innige medelye met die familie en naasbestaandes,” het hy bygevoeg.